LV Eiropas Savienības Oficiālais Vēstnesis L 69/99

KOMISIJAS REGULA (ES) Nr. 219/2014

(2014. gada 7. marts),

ar ko groza Eiropas Parlamenta un Padomes Regulas (EK) Nr. 854/2004 I pielikumu attiecībā uz konkrētajām prasībām saistībā ar mājas cūku pēckaušanas veterināro ekspertīzi

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 854/2004, ar ko paredz īpašus noteikumus par lietošanai pārtikā paredzētu dzīvnieku izcelsmes produktu oficiālās kontroles organizēšanu (1), un jo īpaši tās 17. panta 1. punktu un 18. panta 7. punktu,

tā kā:

(1) Regulā (EK) Nr. 854/2004 izklāstīti īpaši noteikumi attiecībā uz dzīvnieku izcelsmes produktu oficiālās kontroles organizēšanu. Tajā noteikts, ka dalībvalstis cita starpā nodrošina, ka oficiālās kontroles attiecībā uz svaigu gaļu notiek saskaņā ar minētās regulas I pielikumu. Regulā (EK) Nr. 854/2004 paredzēts arī, ka oficiālais veterinārārsts veic inspekciju kautuvēs, medījumdzīvnieku gaļas apstrādes uzņēmumos un gaļas sadalīšanas uzņēmumos, kas laiž tirgū svaigu gaļu, cita starpā ievērojot minētās regulas I pielikuma IV sadaļā izklāstītās konkrētās prasības.

(2) Regulas (EK) Nr. 854/2004 I pielikuma IV sadaļas IV nodaļas B daļā izklāstītas konkrētās prasības attiecībā uz mājas cūku pēckaušanas veterināro ekspertīzi.

(3) Eiropas Pārtikas nekaitīguma iestāde (EFSA) 2011. gada 3. oktobrī pieņēma Zinātnisko atzinumu par sabiedrības veselības apdraudējumiem, kuri būtu jāiekļauj (cūku) gaļas pārbaudē (2), un tajā tika secināts, ka pašreizējā palpācijas un iegriezumu prasība pēckaušanas veterinārās ekspertīzes laikā ietver mikrobioloģiskās šķērspiesārņošanās risku.

(4) EFSA secināja arī, ka pēckaušanas veterinārajā ekspertīzē patlaban izmantotā palpācija vai iegriezumi būtu jāizlaiž attiecībā uz cūkām, kuras kauj regulārā kaušanā, jo mikrobioloģiskās šķērspiesārņošanās risks ir augstāks nekā risks, kas saistīts ar iespējami zemāku konstatēšanas rādītāju slimībām, kuras nosaka, izmantojot minētās metodes. Šīs manuālās metodes pēckaušanas veterinārajā ekspertīzē būtu jāizmanto tikai cūkām, par kurām radušās aizdomas, cita starpā pēckaušanas vizuālajā apskatē novērojot attiecīgas anomālijas.

(5) Ņemot vērā EFSA atzinumu, ir lietderīgi grozīt konkrētās prasības attiecībā uz mājas cūku pēckaušanas veterināro ekspertīzi, kas izklāstītas Regulas (EK) Nr. 854/2004 I pielikuma IV sadaļas IV nodaļas B daļā.

(6) Ja epidemioloģiskie vai citi dati no dzīvnieku izcelsmes saimniecības, pārtikas ķēdes informācija vai pēckaušanas veterinārā ekspertīze, vai attiecīgu anomāliju vizuāla konstatēšana pēc nokaušanas liecina par iespējamu apdraudējumu sabiedrības veselībai, dzīvnieku veselībai vai dzīvnieku labturībai, oficiālajam veterinārārstam būtu jāvar lemt, kuras palpācijas vai iegriezumi ir jāveic pēckaušanas veterinārajā ekspertīzē, lai noteiktu, vai gaļa ir derīga lietošanai pārtikā.

(7) Šajā regulā paredzētās prasības groza Regulu (EK) Nr. 854/2004 un nozīmē, ka gan pārtikas apritē iesaistītajiem uzņēmējiem, gan kompetentajām iestādēm ir jāpielāgo pašreizējā prakse. Tādēļ ir lietderīgi pieļaut iespēju šo regulu piemērot novēloti.

(8) Tāpēc Regula (EK) Nr. 854/2004 būtu attiecīgi jāgroza.

(9) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,

IR PIEŅĒMUSI ŠO REGULU.

1. pants

Regulas (EK) Nr. 854/2004 I pielikuma IV sadaļas IV nodaļas B daļu aizstāj ar šādu:

“B. PĒCKAUŠANAS VETERINĀRĀ EKSPERTĪZE 1. Cūku liemeņiem un subproduktiem veic šādas pēckaušanas veterinārās ekspertīzes procedūras: a) vizuāli pārbauda galvu un kaklu; vizuāli pārbauda muti, žāvu un mēli; b) vizuāli pārbauda plaušas, traheju un barības vadu; c) vizuāli pārbauda sirds somiņu un sirdi; d) vizuāli pārbauda diafragmu; e) vizuāli pārbauda aknas un aknu un aizkuņģa dziedzera limfmezglus (Lnn. portales); f) vizuāli pārbauda kuņģa–zarnu traktu, apzarni, kuņģa un apzarņa limfmezglus (Lnn. gastrici, mesenterici, craniales un caudales); g) vizuāli pārbauda liesu; h) vizuāli pārbauda nieres; i) vizuāli pārbauda pleiru un vēderplēvi; j) vizuāli pārbauda dzimumorgānus (izņemot peni, ja tas jau izbrāķēts); k) vizuāli pārbauda tesmeni un tā limfmezglus (Lnn. supramammarii); l) vizuāli pārbauda jaunu dzīvnieku nabas apvidu un locītavas. 2. Oficiālais veterinārārsts turpina ar papildu pēckaušanas veterināro ekspertīzi, veicot liemeņu un subproduktu iegriezumus un palpāciju, ja viņš vai viņa uzskata, ka kāds no turpmāk minētajiem elementiem liecina par iespējamu sabiedrības veselības, dzīvnieku veselības vai dzīvnieku labturības apdraudējumu: a) pārtikas ķēdes informācija par pārbaudēm un analīzēm, kas veiktas saskaņā ar I sadaļas II nodaļas A daļu; b) pēckaušanas veterinārās ekspertīzes konstatējumi, kura veikta saskaņā ar I sadaļas II nodaļas B daļu un šīs nodaļas A daļu; c) pārbaudes, kas veikta saskaņā ar I sadaļas II nodaļas C daļu, rezultāti attiecībā uz dzīvnieku labturības noteikumu ievērošanu; d) pēckaušanas veterinārās ekspertīzes konstatējumi, kura veikta saskaņā ar I sadaļas II nodaļas D daļu un šīs daļas 1. punktu; e) papildu epidemioloģiskie dati vai citi dati no dzīvnieku izcelsmes saimniecības. 3. Atkarībā no identificētā apdraudējuma 2. punktā minētā papildu pēckaušanas veterinārā ekspertīze var ietvert: a) zemžokļa limfmezglu (Lnn. mandibulares) iegriezumu un pārbaudi; b) plaušu, kā arī bronhu un videnes limfmezglu (Lnn. bifurcationes, eparteriales un mediastinales) palpāciju. Traheja un galvenie bronhu zari jāatver gareniski, un plaušas jāiegriež apakšējā trešdaļā perpendikulāri galvenajām asīm; šie griezumi nav vajadzīgi, ja plaušas neiekļauj lietošanai pārtikā; c) garenisku iegriezumu sirdī, atverot sirds kambarus un iegriežot kambaru starpsienu; d) aknu un to limfmezglu palpāciju; e) kuņģa un apzarņa limfmezglu palpāciju un, ja vajadzīgs, iegriezumu; f) liesas palpāciju; g) nieru un nieru limfmezglu (Lnn. renales) iegriezumu; h) piena dziedzeru limfmezglu iegriezumu; i) jaunu dzīvnieku nabas apvidus un locītavu palpācija un, ja nepieciešams, nabas apvidus iegriezums un locītavu atvēršana.”

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2014. gada 1. jūnija.

Šī regula uzliek saistības kopumā un ir tieši piemērojama visās dalībvalstīs. Briselē, 2014. gada 7. martā Komisijas vārdā – priekšsēdētājs José Manuel BARROSO

(1) OV L 139, 30.4.2004., 206. lpp.

(2) EFSA zinātnes ekspertu grupa bioloģisko apdraudējumu jautājumos (BIOHAZ), zinātnes ekspertu grupa jautājumos, kas saistīti ar piesārņojumu pārtikas apritē (CONTAM), un zinātnes ekspertu grupa dzīvnieku veselības un labturības jautājumos (AHAW). Scientific Opinion on the public health hazards to be covered by inspection of meat (swine), EFSA Journal 2011; 9(10):2351.